Der var ikke plads nok, da en lastbil med en hækmonteret kran kørte under viadukten på Møllebygger Sørensens Vej i Arden fredag middag. Kranen, der ikke var helt foldet sammen, ramte broen og væltede ned på kørebanen. - Der kom hydraulikolie ud på vejen, og vi har været i gang med slamsuger for at rydde op, siger Caspar Weisberg, der er indsatsleder ved Nordjyllands Beredskab. En anden kran blev også tilkaldt for at løfte den beskadigede kran. Tog kan fortsat køre over broen En lokal taxachauffør så lastbilen passere få øjeblikke inden uheldet skete. - Min passager sagde, at vi da ikke måtte håbe, at lastbilen skulle under en bro, siger taxachaufføren. Men det skulle den altså. Broen fik et slag, og DSB har været ude for at tjekke, at togene fortsat kan køre over jernbanebroen. Indsatslederen ved Nordjyllands Beredskab regner med, at vejen er spærret indtil klokken 14.30.

Opsummering:
Vej i Arden blev spærret i flere timer, efter en lastbil med en kran kørte ind i jernbanebro.